Rossiyada o'zbekistonlik ishchi migrantlar tahqirlanmoqda
Rossiyaga ishlagani borgan o'zbekistonliklarning uch nafari yaqinda rus shovinistlari tomonidan o'ldirilgan. Biroq O'zbekiston hukumati
O’zbekistondagi iqtisodiy nochorlikdan Rossiyaga ishlagani borgan o’zbekistonliklar mahalliy rus shovinistlari tomonidan tahqirlanmoqda. O`tgan yakshanba kuni Sankt-Peterburg shahrida o`zbekistonlik ikki nafar muhojirga qilingan hujum tufayli 34 yoshli Naimov halok bo`lgan, ikkinchi jabr-diyda esa o`ta og’ir jarohatlar bilan shifoxonaga joylashtirilgan. Bundan sal avval Moskva shahrida farrosh bo`lib ishlayotgan Zuhriddin Ravshanovning jasadi topilgan edi. Fevral oyining boshlarida yana bir o`zbekistonlik xuddi shu tariqa o`ldirib ketilgan edi. Ularning barchasi pichoqlash natijasida o`lgan. Hozirgacha qancha o`zbekistonlikning rus millatchilari qurboniga aylangani haqida aniq hisob yo’q. Bu muammo bilan O`zbekistonda hech kim shug’ullanamaydi, qurbonlarga ko`mak beruvchi tashkilotning o`zi ham yo’q. O`zbekistonning Moskvadagi elchixonasi bu kabi muammolardan o`zini uzoq tutadi. Rossiyadan qaytgan muhojirlardan biriga ko`ra, u hali O`zbekiston elchixonasining birorta o`zbekistonlikka yordam bergani haqida eshitmagan. O`zbekiston Mehnat vazirligi faqatgina vazirlik bilan shartoma tuzib ketgan fuqarolar ijtimoiy himoyasi uchun javob berishini bildiradi. O’zbekistonlik jurnalistlarga ko`ra, mehnat muhojirlariga oid muammolar o`zbek matbuotidagi ta`qiqlangan mavzulardan biri hisoblanadi. “Ezgulik” inson huquqlari jamiayatining a`zosi, jurnalist Abdurahmon Tashanovning aytishicha, bu muammolarni, jumladan o`zbeklarning boshqa yurtlarda non izlab yurganini, nochorlikka uchrayotganini yoritgan jurnalistlarning o`zlari ishsiz qolishi mumkin. Tashanov fikricha, Rossiyada millatchilar qurboni bo`lgan o`zbeklar ko`p, bu haqda ko`plab ma’lumotlar mavjud. “Agar biror oila shunday mash`um xabar oladigan bo`lsa, ularga yordam beradigan birorta tashkilot yo’q, barcha og’irlik shundoq ham zo`rg`a kun ko`radigan mardikorning qarindoshlari zimmasiga tushadi, ular xarajat qilib marhumni olib kelib, dafn qilish hollari ko`p”, - deydi Tashanov. Abdurahmon Tashanovning aytishicha, bunday fojeaga yo’liqayotgan muhojirlar soni haqida aniq ma`lumot yo’q. Rossiyadagi muhojirlar taqdiri, ularning ijtimoiy ahvolini kuzatgan huquq himoyachisi Komiljon Ashurov fikriga ko`ra, muhojirlikka ketayotganlar soni oshib bormoqda. Hozir Rossiyada qolib ketish hollari ham ko`paymoqda. Asosiy sabab O`zbekistondagi og’ir iqtisodiy sharoit, ishsizlik ko`payayotgani. Rossiyada shovinistik kayfiyatni targ`ib qiluvchi ma`lum guruhlar bor, deydi u. “Hozir “Svoi”, “O`zimiznikilar” degan bir ijtimoiy guruh chiqqan. Bozorlarda yurib slavyan millatiga mansub bo`lmagan odamlarni tekshiradi, ushlaydi. Eng yomoni bu Rossiya prezidentining o`zi tomonidan qo`llab-quvvatlanmoqda. Bunday guruhlarga saviyasi past, millatchi odamlar tushib qolsa, nima bo`ladi? Bu juda xavotirli hol”, - deydi Ashurov. Kuzatuvchilar mintaqaning eng qashshoq xalqiga aylangan o`zbeklar o`z hayotlarini xafv ostiga qo`yib bo`lsada, tirikchilik qilish muhojirlikka ketishga majbur, deydi. Ularning ta’kidlashicha, rasmiy Toshkentning taraqqiyot haqidagi bong urishlari soxta raqamlarga asoslangan, shu bois ham hukumat millionlab ishsiz muhojirlar mavjudligini, ular muammosini tan olmaydi. O`zbekiston aholisining ko`pchilik qismi hukumat yordamida emas, aynan turli davlatlarga tarqalgan muhojirlar ter to’kib topgan pul evaziga tirikchilik qilayotgani ta’kidlanadi.